Simona Halep a jucat ultima oară pe zgură în urmă cu aproape doi ani, dar fosta lideră mondială se va întoarce pe suprafața ei favorită la Trofeul Clarins, turneu „WTA 125” care se va disputa la Paris (13-19 mai).
Simona Halep a acceptat un wild card pentru Trofeul Clarins
Dubla campioană de Grand Slam a jucat un singur meci după ce Tribunalul de Arbitraj Sportiv i-a redus suspendarea în scandalul de dopaj: 6-1, 4-6, 3-6 vs Paula Badosa, în primul tur de la WTA Miami, pe 19 martie.
De atunci, Halep s-a confruntat cu o accidentare și a renunțat la participarea în Billie Jean King Cup, dar și la turneele de la Oeiras și Madrid.
Tennisactu a anunțat la finalul lunii aprilie că Simona a primit un wild card pentru Trofeul Clarins, iar numele sportivei din Constanța apare acum pe site-ul oficial al competiției.
La turneul de la Paris vor fi prezente și Ana Bogdan și Jaqueline Cristian, dar și opt jucătoare din Top 50 WTA: Emma Navarro, Katie Boulter, Leylah Fernandez, Yue Yuan, Sloane Stephens, Katerina Siniakova, Clara Burel și Diane Parry.
Simona a jucat ultima oară pe zgură în data de 26 mai 2022, când a fost învinsă de chinezoaica Qinwen Zheng în turul doi la Roland Garros (Grand Slam pe care l-a câștigat în 2018).
Trofeul Clarins se va disputa în perioada 13-19 mai, face parte din categoria WTA 125, se joacă pe zgură (complexul Lagardère din Bois de Boulogne) și oferă premii totale în valoare de 115.000 de euro. Campioana en-titre este Diane Parry.
Despre cazul de dopaj al Simonei Halep
- Vestea că Simona Halep a fost suspendată provizoriu pentru dopaj a apărut vineri, 21 octombrie 2022.
- Cazul Simonei a fost judecat de către Sport Resolutions, tribunal independent din Londra care gestionează dosarele de dopaj din sportul alb.
- TAS a redus pedeapsa Simonei Halep de la 4 ani la 9 luni.
- Pe 29 august 2022, Simona Halep avea să dispute ultimul meci oficial din circuitul mondial. La US Open, în runda inaugurală, sportiva noastră era învinsă surprinzător de Daria Snigur (locul 124 WTA la acel moment, venită din calificări).